2015-yilda Toshkentdagi Inxa universitetiga kirish imtihonlari boshqa oliygohlardan oldin bo‘lib o‘tadi

Toshkent shahridagi Inxa universitetiga 2015−2016-o‘quv yili uchun 250 nafar talaba, jumladan, 120 nafar talaba “Kompyuter injiniringi” va 130 nafar talaba “Dasturiy injiniring” yo‘nalishiga qabul qilinadi, deb xabar bermoqda “Telegraf.uz”.

Joriy yilgi qabul uchun abituriyentlarni ingliz tili bo‘yicha onlayn-sinov qaydnomasiga ro‘yxatga olish jarayonlari shu yil 20-aprelgacha davom etadi. Ilk imtihon (ingliz tili) joriy yilning 3−5-may kunlari bo‘lib o‘tadi. Ingliz tilidan 60 foizdan yuqori ball to‘plagan abituriyentlar ikkinchi bosqichga o‘tadi.
Fizika va matematika fanlarini o‘z ichiga olgan ikkinchi imtihon shu yil 26-iyul kuni bo‘lib o‘tadi. Qabul imtihonlari uchun onlayn ravishda hujjat topshirish shu yilning 17-iyuliga qadar davom etadi.
Universitetda kirish imtihonlarida yuqori ball to‘plagan 10 nafar talaba homiylar tomonidan ajratilgan grant mablag‘lar asosida o‘qitiladi, 10 nafar yuqori ball to‘plagan talabalarga muassislar granti asosida qo‘shimcha imtiyozlar beriladi.
Bundan tashqari, to‘lov-shartnoma asosida ta’lim olayotgan talabalarni moddiy qo‘llab-quvvatlash maqsadida, semestr yakunida imtihonlarni a’lo bahoga topshirgan 10 nafar talaba keyingi semestr uchun kontrakt to‘lovlaridan ozod qilinadi.
Bu yil Inxa universitetiga kirish imtihonlari respublikamizdagi boshqa oliy o‘quv yurtlari test-sinovlaridan oldin bo‘lib o‘tadi, Imtihon natijalari joriy yil 10-avgust kuni e’lon qilinadi.
Ma’lumot uchun, ayni vaqtda Toshkentdagi Inxa universitetida 115 nafar talaba tahsil olmoqda